ไฟแนนซ์ทูเดย์
...วงในคณะกรรมการคัดเลือกประธานบอร์ดแบงก์ชาติคนใหม่ ฟันธง หม่อมเต่าม.ร.ว.จัตุมงคล โสณกุล หมดลุ้นแน่นอนแล้ว เพราะอายุ 68 ปี เหลือเวลาทำงานไม่ถึง 2 ปี ก็ต้องเกษียณตามกฎหมาย
26 เม.ย. 2555

...วงในคณะกรรมการคัดเลือกประธานบอร์ดแบงก์ชาติคนใหม่ ฟันธง หม่อมเต่าม.ร.ว.จัตุมงคล โสณกุล หมดลุ้นแน่นอนแล้ว เพราะอายุ 68 ปี เหลือเวลาทำงานไม่ถึง 2 ปี ก็ต้องเกษียณตามกฎหมาย
ส่วนคนที่มาแรง คือ ดร.โกร่งวีรพงษ์ รามางกูร แต่ติดปัญหาตรงที่ ดร.โกร่ง ไม่อยากลาออกจากตำแหน่งประธานกรรมการและกรรมการบริษัทเอกชนที่มีรายได้จำนวนมาก สุดท้ายหวยล็อกจึงอาจไปตกอยู่ที่คนชื่อ ณรงค์ชัย อัครเศรณี ประธานบริษัท เอ็มเอฟซี ที่เป็นยาสามัญประจำทุกรัฐบาล
...เห็นข่าวอธิบดีดีเอสไอมีความเห็นส่งอัยการฟ้อง 2 ผู้บริหาร บริษัท โทรีเซนไทย เอเยนต์ซีส์ หรือทีทีเอ คือ ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร พร้อมด้วย ฐิติมา รุ่งขวัญศิริโรจน์ ผู้ช่วยกรรมการผู้จัดการใหญ่สายบัญชีและการเงิน ซึ่งทางดีเอสไอเห็นว่ามีความผิดตาม พ.ร.บ.หลักทรัพย์และตลาดหลักทรัพย์แล้ว
กรณีดังกล่าวถือเป็นเรื่องที่ต้องพิสูจน์กันต่อไป ว่าความเสียหายที่เกิดจากการลงทุนในบริษัท ยูนิค ไมนิ่ง เซอร์วิสเซส หรือยูเอ็มเอส 1,400 ล้านบาท สุดท้ายจะออกมาเป็นอย่างไร และผู้ถือหุ้นรายย่อยจะได้รับการปกป้องผลประโยชน์หรือไม่
...ปัญหาระบบไอทีของแบงก์รัฐของหลายแบงก์ยังวุ่นไม่เลิก ทั้งของธนาคารอาคารสงเคราะห์ (ธอส.) ที่ระบบยังดับอยู่เป็นประจำ คณะกรรมการธนาคารก็ได้แต่กุมขมับทำใจ จะของบมาแก้ไขก็ไม่กล้า ก็ต้องทนๆ ใช้ไปอีกระยะ รอให้เก่ากว่านี้อีกนิดนึงจึงจะเปลี่ยนระบบใหม่ทั้งยวงไปเลย ขณะที่ระบบไอทีของเอสเอ็มอีแบงก์ก็ดีเกินไป สามารถเปิดรับฝากเงินรายย่อยได้ ทั้งๆ ที่แบงก์ทำไม่ได้ ส่งผลให้ไม่มีใครกล้าเซ็นรับงานค้างมาถึงทุกวันนี้
ส่วนธนาคารออมสินการจัดซื้อคอมพิวเตอร์ใหม่ 200 ล้านบาท ยังวุ่น เพราะมีบริษัทที่เข้าประมูลแต่คุณสมบัติไม่ครบ แต่มีเส้นใหญ่ระดับนักการเมืองเจ๊มีสีเป็นเจ้าของ ทำให้อย่างไรก็ต้องล็อกให้บริษัทนี้ชนะการประมูลให้ได้ ไม่เชื่อคอยติดตามดูกันต่อไป